En 16-årig hviderusser blev opdaget, da han forsøgte at sende en mistænkelig pakke fra Hurup Posthus.

En 16-årig asylansøger blev tirsdag klokken 21 anholdt, efter mandag eftermiddag at have forsøgt at sende en pakke ud af landet fra Hurup Posthus. I pakken var der mærketøj til en samlet værdi af cirka 25.000 kroner. Det skriver TV/Midt-Vest. Hans værelse på Børnecentret i Vestervig blev efterfølgende ransaget, og her fandt politiet blandt andet 93 t-shirts, 5 parfumer, 19 par sko og 10 skjorter. Værdien af genstandende er ikke opgjort endnu. Politiet mener, at de mange varer er stjålet i lokalområdet. Den 16-årige mand bliver fremstillet i grundlovsforhør onsdag.